Rolf Just Nilsen

Rolf Just Nilsen (1931–1981) var en av Norges fremste revyartister, sangere, skuespillere og stemmeskuespiller. 

 Imitator og komiker 
Rolf Just Nilsen vakte tidlig oppsikt med sin fabelaktige evne som imitator. Hans stemmefremføring i de beste imitasjonene av datidens kjente personer, som for eksempel Einar Gerhardsen, Per Borten, Leif Juster, Carsten Byhring eller Arve Opsahl, er svært vanskelig å skille fra originalene.

Hans talent ble oppdaget allerede i grunnskolen hvor han forbløffet lærere og elever med nøyaktige imitasjoner av skolens lærere. Hans profesjonelle karriere begynte på Studioteatret, men fordi han satte revyen så høyt, takket han ja til et engasjement på Chat Noir fra 1952 til 1959. Etter en periode på Edderkoppen teater kom han tilbake til Det norske teatret. I noen år hadde han så kontrakt med Oslo Nye Teater, før han igjen kom tilbake til Det norske teateret.

Rolf Just Nilsen medvirket i radioprogrammer og fjernsynsproduksjoner i NRK, samt en lang rekke filmer, deriblant Operasjon løvsprett og Reisen til Julestjernen. Han lånte også bort stemmen sin til flere av figurene i Flåklypa Grand Prix, Sjuende far i huset og flere andre Ivo Caprino-filmer og bidro til utformingen av dukken Televimsen. 

 Sangtalentet 
I tillegg til å være en talentfull skuespiller var Rolf Just Nilsen svært musikalsk og hadde fin sangstemme. Han fikk derfor også en omfattende karriere som grammofonartist. I 1963 sang han inn juleviseparodien Julekveld i skogen på plate. Den ble så populær at det å høre den på radioen i julen ironisk nok har blitt fast inventar i juleritualene i mange norske hjem til dags dato. I 1964 fikk han en stor slager med Pappan til Tove-Mette (Nor-Disc NOR 94) sammen med Birgit Strøm. Melodien var skrevet av Willy Andresen og teksten av Otto Nielsen. I likhet med de fleste rollene han spilte, hadde også mange av platene hans en humoristisk snert. 

Også på scenen fikk publikum oppleve Rolf Just Nilsens sangstemme. Blant annet gjorde han stor suksess med operaparodien Operasangeren, en revyvise med tekst av Arild Feldborg, der Just Nilsen fremfører en norsk versjon av Tårnarien fra operaen Tosca. I 1963 fikk han hovedrollen som «Lillemann» i musikalen Stopp verden, jeg vil av på Edderkoppen teater, der blant annet fremføringen av sangen Hva for ein klovn er eg (What kind of fool am I) viste at hans talent også rommet det såre og dypt alvorlige.

 Tidlig bortgang 
Rolf Just Nilsen pådro seg etter hvert hjerteproblemer, men endret ikke sitt høye arbeidstempo av den grunn. Han døde bare 49 år gammel på scenen på Det Norske Teatret, under fremføring av revyen L/L Wang & Nilsen, et tomannsshow med Sølvi Wang.

 Minneprogram 
Etter hans bortgang viste NRK et minneprogram til ære for Rolf Just Nilsen. 

 Familie 
Rolf Just Nilsen var nevø av komikeren Leif Juster.

 Priser og utmerkelser (utvalg) 
 1980 – Spellemannprisen i klassen barneplate for platene Asbjørnsen & Moes eventyr 1 & 2
 1976 – Leonardstatuetten
 1954 – Peterprisen

 Referanser 

 Eksterne lenker 

 Omtale i Norsk pop- og rockleksikon fra 2005

 Fil:Loudspeaker.svg  Lydsnutt med Rolf Just Nilsen
 Rolf Just Nilsen, selvfølgelig! En seriøs klovn med tusen stemmer bak masken NRK-portrett, sendt første gang 23. januar 1995
 Si det som det er! – Rolf Just Nilsen NRK-portrett, sendt første gang 5. november 1977
 Alias Rolf Just Nilsen NRK-portrett, sendt første gang 26. desember 1972
 Fjeleboden – Fjelebodens friluftsteater NRK-program sendt første gang 7. august 1971

Kategori:Norske sangere
Kategori:Norske komikere
Kategori:Norske skuespillere
Kategori:Vinnere av Spellemannprisen
Kategori:Personer fra Oslo
Kategori:Norske revyartister